209/2013

Staðfestur var úrskurður héraðsdóms þar sem hafnað var kröfu sérstaks saksóknara um að X ehf. yrði gert að afhenda tilteknar fundargerðir stjórnar en fallist á kröfu um að sama félagi yrði gert að afhenda ráðningarsamninga tiltekinna starfsmanna. Í dómi Hæstaréttar kom fram að krafa sérstaks saksóknara beindist að fundargerðum stjórnar X ehf. frá mars árið 2011 en félagið hefði þá ekki verið stofnað. Hvorki var fallist á með X ehf. að beina yrði kröfu um afhendingu ráðningarsamninga starfsmanna að starfsmönnunum sjálfum né að veita þeim færi á að tjá sig um kröfu sérstaks saksóknara.

Dómur Hæstaréttar.

Mál þetta dæma hæstaréttardómararnir Þ-kk-nf Ö-kk-nf, G-kvk-nf B-kvk-nf og H-kk-nf I. J-kk-nf.

Sóknaraðili skaut málinu til Hæstaréttar með kæru 22. mars 2013 sem barst réttinum ásamt kærumálsgögnum 26. sama mánaðar. Kærður er úrskurður Héraðsdóms Reykjavíkur 21. mars 2013, þar sem fallist var á kröfu sóknaraðila um að varnaraðila væri skylt að afhenda sóknaraðila afrit af ráðningarsamningum sem hefðu verið í gildi á tímabilinu 1. janúar 2010 til og með mars 2011 hjá nánar tilgreindum starfsmönnum varnaraðila og þar með talin öll fylgiskjöl og viðbætur eða breytingar sem gerðar hefðu verið á viðkomandi ráðningarsamningum. Hins vegar var hafnað kröfu sóknaraðila um að varnaraðila yrði gert að afhenda sóknaraðila fundargerðir varnaraðila frá mars 2011 eftir að stjórn félagsins hafi orðið kunnugt um sakamálarannsókn á hendur starfsmönnum fyrirtækisins eða afrit af sömu fundargerðum. Kæruheimild er í g. lið 1. mgr. 192. gr. laga nr. 88/2008 um meðferð sakamála. Sóknaraðili krefst þess að honum verði afhentar framangreindar fundargerðir en að úrskurður héraðsdóms verði staðfestur að öðru leyti.

Varnaraðili kærði úrskurð héraðsdóms fyrir sitt leyti 21. mars 2013. Hann krefst þess að hinn kærði úrskurður verði felldur úr gildi varðandi afhendingu framangreindra ráðningarsamninga en að úrskurðurinn verði staðfestur að öðru leyti. Þá krefst hann málskostnaðar í héraði og kærumálskostnaðar.

Eins og fram kemur í hinum kærða úrskurði var af hálfu lögreglu og Samkeppniseftirlits gerð húsleit hjá X ehf., J ehf. og K ehf. í mars 2011 vegna gruns um að starfsmenn nefndra fyrirtækja hefðu brotið gegn ákvæðum samkeppnislaga nr. 44/2005. Í lok ársins 2011 var nafni X ehf. breytt í L ehf. og rekstur félagsins seldur félaginu K ehf., sem samhliða breytti nafni sínu í X ehf. Síðastnefnda félagið er varnaraðili þessa máls. Með bréfi 7. febrúar 2013 óskaði sóknaraðili eftir að varnaraðili afhenti sér meðal annars formlegar fundargerðir stjórnar „X ehf.“ á tímabilinu frá janúar 2010 til og með mars 2011. Þá var einnig óskað eftir afriti af starfslýsingum nánar tilgreindra starfsmanna. Varnaraðili brást við beiðni sóknaraðila 23. febrúar 2013 og afhenti „staðfest afrit af fundargerðum stjórnar L ehf. frá byrjun árs 2010 fram til þess tíma er rannsókn málsins hófst þann 8. mars 2011.“ Varnaraðili neitaði að afhenda fundargerðir stjórnar vegna funda sem haldnir voru eftir þann tíma og afrit af skriflegum starfslýsingum starfsmanna. Fundargerðir þær sem varnaraðili afhenti bera hins vegar með sér að um sé að ræða stjórnarfundi í X ehf. án þess að kennitölu félagsins sé getið. Þá eru stjórnarmenn sem þar voru mættir og tilgreindir eru í fundargerðum aðrir en þeir sem sagðir eru í stjórnum varnaraðila og L ehf. samkvæmt fyrirliggjandi vottorðum fyrirtækjaskrár vegna fyrirtækjanna.

Í kjölfar þessa lagði sóknaraðili fram kröfu um haldlagningu gagnanna. Krafðist sóknaraðili þess meðal annars að varnaraðila yrði gert skylt að láta sóknaraðila í té afrit af formlegum fundargerðum „stjórnar félagsins“ í mars 2011. Í gögnum málsins er tilkynning um stofnun varnaraðila sem var móttekin af ríkisskattstjóra 12. desember 2011. Kemur þar fram að samþykktir félagsins séu frá 9. sama mánaðar. Samkvæmt þessu hafði varnaraðili ekki verið stofnaður í mars 2011. Að þessu gættu en að öðru leyti með vísan til forsendna hins kærða úrskurðar verður hann staðfestur.

Kærumálskostnaður dæmist ekki, sbr. 3. mgr. 220. gr. laga nr. 88/2008.

Dómsorð:

Hinn kærði úrskurður er staðfestur.